DA Den Europæiske Unions Tidende L 205/17

KOMMISSIONENS GENNEMFØRELSESAFGØRELSE

af 31. juli 2012

om anerkendelse af ordningen »NTA 8080« til dokumentation af overensstemmelse med bæredygtighedskriterierne i Europa-Parlamentets og Rådets direktiv 98/70/EF og 2009/28/EF

(2012/452/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF (1), særlig artikel 18, stk. 6,

under henvisning til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie (2) som ændret ved direktiv 2009/30/EF (3), særlig artikel 7c, stk. 6,

efter høring af det rådgivende udvalg nedsat i henhold til artikel 25, stk. 2, i direktiv 2009/28/EF og

ud fra følgende betragtninger:

(1) Direktiv 98/70/EF og 2009/28/EF fastsætter begge bæredygtighedskriterier for biobrændstoffer. Bestemmelserne i artikel 7b og 7c og bilag IV i direktiv 98/70/EF svarer til bestemmelserne i artikel 17 og 18 og bilag V i direktiv 2009/28/EF.

(2) Hvis biobrændstoffer og flydende biobrændsler skal tages i betragtning med henblik på artikel 17, stk. 1, litra a), b) og c), i direktiv 2009/28/EF, bør medlemsstaterne kræve, at de økonomiske aktører dokumenterer biobrændstoffers og flydende biobrændslers overensstemmelse med bæredygtighedskriterierne i artikel 17, stk. 2-5, i direktiv 2009/28/EF.

(3) I henhold til betragtning 76 i direktiv 2009/28/EF bør det undgås at pålægge industrien en urimelig byrde, mens frivillige ordninger kan hjælpe med til at skabe effektive løsninger med hensyn til at dokumentere overensstemmelse med disse bæredygtighedskriterier.

(4) Kommissionen kan beslutte, at en frivillig national eller international ordning dokumenterer, at partier af biobrændstof overholder bæredygtighedskriterierne i artikel 17, stk. 3-5, i direktiv 2009/28/EF, eller at en frivillig national eller international ordning for måling af besparelser af drivhusgasemissioner indeholder nøjagtige data med henblik på direktivets artikel 17, stk. 2.

(5) Kommissionen kan anerkende en sådan frivillig ordning for en periode på fem år.

(6) Når en økonomisk aktør fremlægger dokumentation eller data opnået i overensstemmelse med en ordning, som Kommissionen har anerkendt, bør medlemsstaten ikke, i det omfang dette er omfattet af den pågældende anerkendelse, forlange, at leverandøren fremlægger yderligere bevis for overensstemmelse med bæredygtighedskriterierne.

(7) »NTA 8080«-ordningen blev forelagt Kommissionen den 15. marts 2012 med anmodning om anerkendelse. »NTA 8080-ordningen«, som omfatter NTA8080-standarden, 8081-standarden og supplerende dokumenter, kan anvendes ved en lang række forskellige biobrændstoffer og flydende biobrændsler. Den anerkendte ordning bør stilles til rådighed på den gennemsigtighedsplatform, der blev indført ved direktiv 2009/28/EF. Kommissionen bør tage hensyn til kommercielt følsomme data og eventuelt beslutte kun delvis at offentliggøre ordningen.

(8) Det blev ved vurderingen af »NTA 8080«-ordningen fundet, at den overholder bæredygtighedskriterierne i artikel 7b, stk. 3, litra a) og b), artikel 7b, stk. 4, og artikel 7b, stk. 5, i direktiv 98/70/EF og artikel 17, stk. 3, litra a) og b), artikel 17, stk. 4 og 5 i direktiv 2009/28/EF, samt at den anvender massebalancemetoden i overensstemmelse med kravene i artikel 7c, stk. 1, i direktiv 98/70/EF og artikel 18, stk. 1, i direktiv 2009/28/EF.

(9) Evalueringen af »NTA 8080«-ordningen viste, at den opfylder passende standarder for pålidelighed, gennemsigtighed og uafhængig revision og ligeledes overholder de metodemæssige krav i bilag IV til direktiv 98/70/EF og bilag V til direktiv 2009/28/EF.

(10) Eventuelle yderligere bæredygtighedsaspekter omfattet af »NTA 8080«-ordningen indgår ikke i overvejelsen af denne afgørelse. Disse yderligere bæredygtighedselementer er ikke obligatoriske for at påvise, at bæredygtighedskravene i direktiv 98/70/EF og 2009/28/EF er opfyldt —

VEDTAGET DENNE AFGØRELSE:

Artikel 1

Den frivillige ordning »NTA 8080«, som Kommissionen den 15. marts 2012 blev anmodet om at anerkende, dokumenterer, at partier af biobrændstoffer opfylder bæredygtighedskriterierne i artikel 17, stk. 3, litra a) og b), stk. 4 og stk. 5, i direktiv 2009/28/EF og artikel 7b, stk. 3, litra a) og b), stk. 4 og stk. 5, i direktiv 98/70/EF. Ordningen indeholder ligeledes nøjagtige data med henblik på artikel 17, stk. 2, i direktiv 2009/28/EF og artikel 7b, stk. 2, i direktiv 98/70/EF.

Den frivillige ordning »NTA 8080« kan anvendes til at dokumentere overensstemmelse med artikel 7c, stk. 1, i direktiv 98/70/EF og artikel 18, stk. 1, i direktiv 2009/28/EF.

Artikel 2

Afgørelsen gælder i en periode på fem år efter ikrafttrædelsen. Hvis ordningen efter vedtagelsen af Kommissionens afgørelse gennemgår ændringer i indholdet på en måde, der kunne påvirke grundlaget for nærværende afgørelse, meddeles sådanne ændringer straks til Kommissionen. Kommissionen vurderer de meddelte ændringer for at fastslå, om ordningen stadig på hensigtsmæssig vis opfylder de bæredygtighedskriterier, som ligger til grund for anerkendelsen.

Hvis det klart kan påvises, at ordningen ikke har gennemført elementer, som anses for afgørende for denne afgørelse, og hvis der er sket alvorlige og strukturelle brud på disse elementer, forbeholder Kommissionen sig ret til at annullere denne afgørelse.

Artikel 3

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den 31. juli 2012. På Kommissionens vegne José Manuel BARROSO Formand

(1) EUT L 140 af 5.6.2009, s. 16.

(2) EFT L 350 af 28.12.1998, s. 58.

(3) EUT L 140 af 5.6.2009, s. 88.